Kelly, Gabrielle Gita (2012-12)
AFRIKAANSE OPSOMMING: Hierdie tesis ondersoek aan die hand van ŉ etnografiese benadering plaaslike begrippe en gebruike van die Ongeskiktheidstoelaag in Die Simfonieweg Tydelike Hervestigingsgebied, plaaslik bekend as Blikkiesdorp. Die studie fokus op ŉ groep mense wat die Ongeskiktheidstoelaag ontvang of probeer om daartoe toegang te verkry en wat as gevolg van hul deelname aan die studie, ŉ ondersteuningsgroep gevorm het. Die bevindinge dui daarop dat in ŉ konteks van maatskaplike en ekonomiese marginalisering, daar vir oorlewing tot ŉ groot mate op staatstoelaes staatgemaak word en dat daar spesifiek onder werkloses in Blikkiesdorp ŉ groot aanvraag vir die Ongeskiktheidstoelaag is. Maatskaplike ondersteuning in Suid-Afrika word op spesifieke kategorieë kwesbare groepe gerig en die meerderheid werkloses kwalifiseer nie vir maatskaplike ondersteuning nie. Om die rede verkeer die ontvangers van die Ongeskiktheidstoelaag onder besondere druk van lede van hul huishouding en ook van ander gemeenskapslede om hul toelae te deel met werkloses wat nie deur die maatskaplike sekuriteitsisteem gedek word nie. In dié konteks gebeur dit dikwels dat ongeskiktheid of siekte bo gesondheid van waarde geag word. As gevolg van die belangrikheid van die Ongeskiktheidstoelaag vir individue en hul gesinne is diegene wat hierdie toelaag op ŉ tydelike basis ontvang, betrokke in ŉ stryd om heraansoek deur die voorstelling van ongeskiktheid teenoor en humanitêre beroepe op mediese beroepslui. Hierdie beroepslui word derhalwe nie slegs belas met ŉ groot aantal aansoeke nie, maar verkeer ook onder druk om besluite te neem wat verder as hul rol as medici strek. Die konsep biologiese burgerskap word gebruik om die verband wat geskep word tussen siekte of ongeskiktheid van die liggame van gemarginaliseerde burgers en die potensiaal vir toegang tot maatskaplike burgerskapsregte deur die ontvangs van die Ongeskiktheidstoelaag, te ontleed.
Please refer to this item in SUNScholar by using the following persistent URL: http://hdl.handle.net/10019.1/71632